《罗池柳侯祠》
清代·金虞

李花十叶迎风僵，棋师索饭中书堂。八关十六子谁氏，奔走朝书如驱羊。

河东才地本天赋，锐意功名偶涂附。醉客未醒东方明，独惜清流非党锢。

罗池跌宕从粗官，蜑风瘴雨天漫漫。衡湘南畔解文学，厥功不让潮州韩。

生不逢辰死威福，鹅山青青江水绿。年年鸡卜舞山氓，听彻迎神送神曲。

作者简介：清浙江钱塘人，字长孺，号小树。康熙五十九年举人，官湖北孝感知县。乾隆间举鸿博，因丁忧未试。以八股文闻名，而诗亦清丽。有《小树轩集》。